A BIZOTTSÁG 1065/2007/EK RENDELETE
(2007. szeptember 17.)
a 493/2006/EK rendeletnek a cukorágazat piacának közös szervezését érintő reform keretébe tartozó átmeneti intézkedések tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 44. cikkére,
mivel:
(1)
A cukorágazat piacának közös szervezését érintő reform keretében átmeneti intézkedések megállapításáról, valamint az 1265/2001/EK és a 314/2002/EK rendelet módosításáról szóló, 2006. március 27-i 493/2006/EK bizottsági rendelet (2) 3. cikke megelőző kivonást ír elő. Ennek megfelelően egy bizonyos küszöbértéken felül minden vállalkozás kvóta szerinti termelése a 318/2006/EK rendelet 19. cikke értelmében kivontnak, vagy a vállalkozás 2007. január 31-ig benyújtott kérelmére a fenti rendelet 12. cikke értelmében kvótán felül termeltnek tekintendő.
(2)
Tekintettel az év teljes időtartama alatt végzett, folyamatos termelésre, az izoglükóz-termelőknek - szemben a cukortermelőkkel - nem állt módjukban a 2007. január 31-i határidőig ilyen kérelmet benyújtani. Az egyenlő bánásmód biztosítása érdekében indokolt az izoglükóz-termelők számára a fenti határidőt a 2006/2007. gazdasági év végéig meghosszabbítani annak érdekében, hogy a tények ismeretében tudjanak döntést hozni és kérelmet benyújtani.
(3)
A 493/2006/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 493/2006/EK rendelet 3. cikkének (1) bekezdése helyébe a következő szöveg lép:
„(1) Minden vállalkozás esetében a 2006/2007-es gazdasági év keretében termelt cukor-, izoglükóz- és inulinszirup-termelés azon része, amelyet a IV. mellékletben meghatározott kvóták alapján kiosztott kvóta szerint termeltek, és amely meghaladja az e cikk (2) bekezdésének megfelelően megállapított küszöbértéket, a 318/2006/EK rendelet 19. cikkének értelmében kivontnak tekintendő, vagy a vállalkozás cukor esetében 2007. január 31-e előtt, izoglükóz esetében 2007. szeptember 30-a előtt benyújtott kérelmére részben vagy egészben a fent említett rendelet 12. cikke értelmében kvótán felüli mennyiségnek tekintendő.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. szeptember 17-én.